Las dialas

En l’Engiadina Bassa e la Val Müstair vegn raquintà da dialas. Quai eran dunnas fitg graziusas cun chavels blonds clers. Lur chommas-chaura derasavan però da las giadas disfidanza tar la glieud. Ma quai senza motiv, pertge ch’i vegn raquintà be dal bun da lur cumportament envers ils umans.

Cun tschertgar frajas era in uffant ì a perder ed era sa durmentà en il guaud stgir. Là ha ina diala al rinforzà cun ina spaisa mirvegliusa. E suenter ha la diala manà l’uffant en vischinanza da ses abitadi. Uschia èn las dialas savens sa mussadas envers glieud basegnusa u glieud ch’aveva pers la via. Ellas gidavan la glieud puspè sin la dretga via e devan da baiver e da mangiar. Gugent accumplivan ellas nunspetgadamain er giavischs secrets.

En la Val Müstair èsi capità ch’ina dunna povra è ida tras in guaud che valeva sco lieu da las dialas. Stancla è ella sesida sin in crap cuvert cun mistgel. Tuttenina ha ella savurà l’odur deliziusa da paun frestg. Quai era insolit qua, nua ch’i n’eran nagliur abitaziuns d’umans. Las jauras coin forsa mintga mais ina giada lur paun da seghel nutritiv. Sco paun frestg è quai ina vaira delicatessa. E surtut dunnas en speranza han savens quaidas da quel. Uschia èsi ì er a quella dunna. Quant bain che quest paun savurus gustass!, ha ella pensà. Ina diala la sto avair observà ed ha engiavinà ses pensaments. Cur che la dunna è stada si per ir vinavant, ha ella vis davant sai en il mistgel in paun frestg che fimava anc dal chaud ch’el era.

Per da quellas bunas ovras han las dialas dentant retschavì savens malengraziaivladad. Las dialas che vivevan pli baud en la Val Pisch tranter Sielva e Müstair gidavan adina puspè ils umans. Diversas giadas han ellas lavurà per ils purs durant la notg, cur che nagin n’avess spetgà quai. E cur che quels lavuravan dal temp da racolta plain suaditsch sin ils champs ed avevan brama d’in rinfrestg, als tramettevan las dialas tras lur chaunet ina buna marenda. In di dentant ha in pur, per spass, tegnì per sasez la furtgetta ch’era adina en la stgadella. Quai al han las donaturas buntadaivlas prendì fitg en mal. Ellas èn vegnidas ora davant il cuvel ed al han insultà ad auta vusch. Lura èn ellas svanidas en l’intern. Da là davent n’han ins mai pli vis ellas en quella val.

Sco la glieud selvadia vivevan er las dialas en chavorgias u cuvels sut terra, nua ch’igl era er d’enviern chaud e confortabel. Lur dimoras eran bain endrizzadas e munidas cun treglias nettas e lomas da mistgel. Ina giada è in um entrà en ina tala grotta. Quella era vida ed el l’ha pudì contemplar en tut ruaus. En in chantun ha el vis in bel letg, ornà cun craps da colur e plantas spezialas. Curaschusamain è el sa mess giu sin quel. Lura èn las dialas returnadas. Cur ch’ellas han vis l’um sin il letg, èn ellas svelt sa retiradas e n’èn mai pli sa mussadas là. Nagut n’ha offais las dunnettas buntadaivlas pli fitg che malengraziaivladad, nauschezza ed engurdientscha. Malizia e levsenn impertinent dals umans las ha chatschà davent ed ellas èn gia daditg svanidas dal tut. Ma en la Val Müstair ed en l’Engiadina han ins anc ditg discurrì dad ellas durant las lungas sairas d’enviern. Perquai che là datti anc bleras istorgias da dialas.

En la Val Müstair vulevan las dialas surtut er bain a las spusas. Savens las tramettevan ellas la saira da las nozzas a chasa ina curuna da spusa fatga da stailalvas. Cur ch’i muriva in pitschen uffant, decoravan ellas da notg, er en il pli fraid enviern, la fossa frestga cun cranzs da dascha ornads cun stailalvas.

I vegn adina puspè raquintà che las dialas eran fitg bellas. Sch’in giuvenot veseva ina giada ina tala, vegniva el tschiffà d’ina gronda brama. Sin in’alp da la Val Müstair lavurava ina giada in bel paster. Ma el era pover. Pauc davent da sia tegia aveva ina diala si’abitaziun tranter grusaidas e crappuns. Notgs ch’el na pudeva betg durmir e ch’el tadlava cun tema il vent burascus dal favugn, chantava ella cun sia vusch clera sco in zain, uschia ch’il paster emblidava tut dal daletg. Invanamain empruvava el da la vesair, ma ella restava adina nunvisibla.

En ina clera notg da stad ha il paster dentant vis, co ch’ella è sgulada cun ses vestgì glischant senza ramur giu da la muntogna. L’entir pastg splendurava. Surprendì da sia bellezza, la è il paster currì encunter. Ma ella è adina puspè scappada, baud era ella là, baud era ella qua. Tut ord flad l’ha el persequità. Uschia è ida la persecuziun per munts e vals, adina pli ensi fin tar ils vadretgs e fin sin il piz da la muntogna. Là al ha ella finalmain tschiffà en sia bratscha. Giu la val n’han ins però mai pli vis il paster.

La Mamma veglia

Cumbain ch’ella tutga tar las pli impurtantas figuras da la mitologia jaura (e forsa ina giada da tut la regiun alpina da l’ost), na datti nagins raquints extendids, mabain be singuls elements da ditgas da la ‹Mamma veglia› resp. ‹Muma Velia›. La pli enconuschenta e pli marcanta ‹Mamma veglia› inscuntrain nus sin il Döss Radond, il pass tranter la Val Vau e la Val Mora e cun quai a l’entrada da l’Alp Mora. Main enconuschentas èn las autras ‹Mammas veglias›: er sche en sasez possedeva pli baud mintg’alp si’atgna ‹Mamma veglia›.

La Mamma veglia sin il Döss Radond è in crap che sumeglia ina mamma cun ses uffants. Quel che va per l’emprima giada ad alp sto dar in bitsch ad ella, uschiglio vegn ella per l’uffant ed al transmida en in uffant da crap.

Mintg’uffant da 8-10 onns era bun dad ir cun il muvel il viadi da var 6 uras enfin a l’alp da la claustra. Il mument il pli impurtant era bain, da dar in bitsch a la Mamma veglia... Mintg’uffant che dat in bitsch a la Mamma veglia, stat sut ina protecziun speziala cunter ils spierts da la Tegia Fundada e cunter ils chametgs dal Döss Radond, dus lieus privlus en il conturn.

Dal bitschar la Mamma veglia sorta adina ina benedicziun. In bab ha ditg a ses uffant che perdeva ses dents da latg: «Questa stad cura che ti vas cun il muvel ad alp, das in bitsch a la Mamma veglia. Ti vegns a vesair: l’atun vegns ti ad avair bels dents ferms novs.»

Interessanta è la varianta da Sta. Maria: Cur ch’in mat da Sta. Maria va per l’emprima giada sin l’Alp Prasüra, al maina la via speravia ad in crap immens cun in cuvel che sumeglia ina fanestra. Qua stat la Mamma veglia. Ed ella vegn ora e dat in bitsch al mat. (Era quai talmain ester als refurmads da bitschar ina ‹sontga› ch’els han simplamain vieut il motiv antic? Autras funtaunas raquintan dentant er qua ch’ils mats avevan da bitschar la ‹jaja Chatrina›.)

Co che Fradetsch Majer è vegni urbarisà

Be dador Müstair èn dus gronds prads ch’appartegnan a la claustra: Fradetsch Grass e Fradetsch Majer. Fradetsch Grass è vegnì urbarisà sco emprim. Ma Fradetsch Majer era surcreschì cun chagliom talmain spess che quai pareva impussibel da far prada ordlonder.

Qua ha offert il diavel d’urbarisar Fradetsch Majer en ina notg – dal mument cur ch’i suna la saira l’Ave Maria, fin la damaun cur ch’i suna il sain da di – sch’el survegnia sco paja in’olma. Il contract è vegnì concludì. Apaina ch’igl aveva tutgà l’Ave Maria, è cumparì il diavel sin la plazza cun in’entira rotscha gidanters ed è sa mess a la lavur.

Quella notg n’è il caluster betg ì a durmir. El è sa pustà sin il clutger ed ha contemplà, co che quai ‹va zua› ora en Fradetsch Majer. La damaun cun briclar di era la lavur quasi finida. Qua tira il caluster il zain grond e suna. Il diavel aveva pers sia scumessa. Da la ravgia ha el prendì in’immens crap ed al ha bittà vers la claustra per la smieular. Ma en sia ravgia ha el dà a al crap in tal culp che quel è sgulà sur la claustra ora ed è crudà gist sut la porta sin la via. Tschientaners a la lunga, enfin ch’igl è vegnì fabritgà il stradun, serviva quel sco piogn sur l’aua che vegn giu sper la claustra. Adina vesev’ins vi dal crap ils fastizs da las griflas dal diavel.

L’erva smaladida

Senza esser in grond botanicher enconuscha tuttina mintgin l’erva setga che crescha savens en noss guauds e sin nossas muntognas. Da quella vegn fatg in té sanadaivel, surtut per malsauns dal lom. Curius è dentant che questa bun’erva cun in aspect ritschà e rubaglià che sumeglia in fegl setg cun crennas, vegn numnada en la Val Müstair e per part er en l’Engiadina Bassa erva smaladida u er erva s. Margrita. Ina ditga da la Val Müstair declera quest fatg sco suonda:

Avant onns, uschia la ditga, aveva quest’erva in aspect cumplettamain different. Ella era verda sco autras ervas, loma e plaina da suc. Las alps, nua ch’ella creschiva, tutgavan tar las meglras alps cun erva en abundanza.

Al nord da las bellas e bleras pastgiras da la pitschna vischnanca da Tschierv, nua ch’i va vers la val S-charl, là era avant onns la bell’alp cun num Jauata. Er ses terren era fitg benedì cun quest’erva. Dapli che tschient vatgas chattavan da stad pavel en abundanza e stuevan, grazia a quest’erva, vegnir mulschas trais giadas a di. Ils commembers da la corporaziun d’alp da Jauata faschevan mintg’onn in bel profit e n’avessan mai ni barattà ni vendì quest’alp.

Ina giada avevan els dentant in nausch signun pultrun. A quel plaschevan las libertads sin l’alp, ma betg la stenta e la lavur colliada cun quellas. Ad el na plaschevi er betg da stuair mulscher las vatgas trais giadas a di, empè da be duas, sco ch’ils signuns da las autras alps faschevan. Natiralmain stueva el per consequenza er far pli savens paintg e chaschiel, e quai al fascheva suar. El aveva tema da la lavur, sco quai che er anc oz divers signuns èn plitost amis da la lavur fatga.

Perquai na pudeva el betg star ora quest’erva che fascheva producir tant latg. El è sa resolvì da la smaladir. Trais dis in suenter l’auter è el ì da mezdi sin il piz da la muntogna davos l’alp. Là aveva el ina buna survista sur da la bell’alp Jauata cun ses pastg fritgaivel. E là ha el ditg sur da quest’erva smaladicziuns sgarschaivlas. Ils emprims dus dis ha el fatg quai invanamain. Ma il terz di ha el gì success. Pertge che cun adina puspè repeter las smaladicziuns, resta adina pendì insatge. Cun ravgia satanica ed ad auta vusch rauca ha el clamà sias blastemmas il terz di uschè ferm che las muntognas e la grippa han resunà enturn ed enturn. Dal squass da quest resun è sa distatgada en divers lieus crappa lucca. Quella è rudlada giu ed ha cuvert il bel pastg verd. L’erva ch’el aveva smaladì è ida enavos ed è vegnida setga. Nagin muvel na tutga uss pli quest’erva. E quai betg be sin la Jauata, mabain er sin las autras alps.

Quel di disfortunà è la tegia da l’alp Jauata svanida. In pitschen lai stgir mussa anc il lieu, nua ch’ella era stada. Dapi quel di sa numna quest’erva: erva smaladida.

Uschè lunsch la ditga. Sch’il num deriva propi da questa ditga u sch’el ha in auter origin, n’è betg enconuschent. Segir è dentant in auter fatg: Er sch’insatgi avess ditg en l’impietad da ses cor ina smaladicziun sur da quest’erva, ha il creatur buntadaivel midà quella smaladicziun en ina vaira benedicziun per tut ils malsauns.

Co che trais sontgs da Sta. Maria èn arrivads ad Isolaccia

Nus essan al cumenzament dal 16avel tschientaner. La refurmaziun protestanta sa derasa er en la Val Müstair ed en l’Engiadina. Quella giada, raquintan tradiziuns veglias, partan ils frars Ponti d’Isolaccia en la Valdidentro per far cumissiuns a Sta. Maria. Els fan la via lunga e stentusa si da la val dal Braulio, sur il Pass da Sta. Maria e giu da la Val Muranza. Curt avant il vitg vegnan els surprendids d’in sgarschaivel urizi. Cun quai ch’i cumenza er gia a far notg, ston els tschertgar refugi cun lur char ed ils dus bovs en ina povra baita. L’ospitalitad vegn concedida ad els ed a lur animals. Entant ch’ils Ponti sa sientan davant il fieu, vesan els en in chantun tranter in battibugl cun iseglias agriculas trais statuas gracilas: ina da la vergina Maria e duas dals sontgs Sebastian e Rochus. Ils dus crettaivels da Buorm rendan attent lur giasts al scandal da la profanaziun. Quels èn dentant aderents entusiasmads da la nova cretta e cuntradin vehementamain als Ponti. Els dovran pleds da spretsch envers la madonna ed ils sontgs. La cuntraversa escalescha, i dat ingiurias e smanatschas. Qua emblidan ils Ponti lur relaziuns magari modestas ed offreschan per las trais statuas ils bovs ensemen cun il char. L’offerta vegn acceptada be dalunga.

Cun far di sa mettan quels d’Isolaccia cun las statuas sontgas sin las spatlas sin via enavos, plain veneraziun e plaschair pietus. Ma sin la punt da la Muranzina vegnan els fermads d’auters protestants. Quels als ingiurieschan, als dattan fridas ed als sforzan da bittar las trais statuas preziusas en las auas furibundas. Ma tge miracul! Las trais statuas sa drizzan si e restan dretgsi en las auas che sfrantunan e che sa midan sut lur pes en in’aua clera e paschaivla. Quest miracul calma la gritta dals iconoclasts. Ils frars Ponti curran giu da la punt e tiran a la riva las statuas miraculusas.

Ed uss las portan els sco en in triumf ad Isolaccia, nua che la populaziun las retschaiva pietusamain e plain respect e cun las pli grondas festivitads ed onurs. Cun la fundaziun d’ina atgna plaiv vegn la baselgia engrondida e consecrada a la ‹Madonna dell’acqua› sco protectura da la vischnanca.

Il stgazi da Guad

Sche ti vuls vesair Guad, stos ti vegnir en la Val Müstair. Là, quasi orasum da la vart dretga si sur la Val, stattan sin terrassas, sco in pèr pezs da vali cler, ils pitschens bains sco pers tranter il stgir dal guaud. E be sutvart sa bitta l’aua en stgima ed en guts glischants sur la grippa, bagnond tut la stretga fin nà tar la senda. Turnain per divers onns enavos e tadlain:

Dunna Plazzina ha preparà ils pezs, damaun ha ella da far paun, quatter furnadas. Davos chasa è Crispin, ses um, che sfenda laina – da quels fessels lungs per metter en il furn – ed el pensa cun gust ad ina bratschadella frestga.

In um vegn nà da la via da guaud, nà da la senda dal Belvair, in um en vestgadira estra. El tegna en maun ina scrittira ch’el fixa cun attenziun, guardond a dretga ed a sanestra, sco ch’i para, studegiond frasas e dissegn. El è en cumpagnia d’in grond chaunun nair cun egls sco brastgers. La glieud che passa si qua è rara e mintgin lascha enavos in pèr buns pleds u ha schizunt temp per ina baterlada. Ma quest ester passa speravia senza gnanca salidar, senza dumandar insatge.

«I dat tuttina glieud curiusa», pensa Crispin e passa cun in bratsch laina en cuschina. En davos maisa posa el il chau en ils mauns e ponderescha. «Mo, mo», di dunna Plazzina, «es ti puspè cun ils patratgs tar il stgazi dals Franzos?» I gieva la tuna che qua en ils conturns saja zuppà in stgazi.

Il di suenter – igl era anc stgira notg, ma sch’ins fa paun, èsi bun da star si ad ura: L’aua èsi da purtar nà da la funtauna e lura èsi da far fieu en il furn, avant che metter ils mauns en la cuppa da pasta.

Il bigl è gist vidvart la senda e Plazzina passa via cun sadella e cun brocca. Ordadora è la notg stgirischma, bunamain da betg differenziar ils pigns dal tschispet. Gist cur ch’ella posa la sadella sut la chanal da lain, auda ella in grugnir sul che vegn nà dal pign vegl. Dunna Plazzina dat in sbratg e, spaventada sco anc mai, curra ella enavos senza sadella e senza brocca. Ses um ch’è en cuschina a preparar las ziplas, la vesa a vegnir si ils dus stgalims tut ord flad. «Ti Segner char, tge èsi capità?», dumonda Crispin. Dunna Plazzina fruscha il suaditsch fraid dal frunt. Ella trembla sco la feglia. E be a buffond vegnan ils pleds: «En las ragischs dal pign grond, paucs pass davant mai, hai jau vis l’urs cun egls cotschens fieu che mussava ils dents.» Tuts dus han tema e din in babnoss.

Pir cur ch’il sulegl è gia in toc si sur il Piz Chavalatsch ristga Crispin d’ir vi sper la senda a prender nà las duas sadellas. El è là vi tar il bigl e guarda enturn. Qua vesa el las passidas da toppunas en la papparotta frestga. E si tar il pign, profund en il terren, susda ina fora, ina foruna naira. E las ragischs stortigliadas, mez sfratgadas davent, sa serran sco griflas enturn in grond zup ch’ha giusum ina furma quadra lunghenta. I n’è pli nagin dubi, qua era zuppà sur decennis e pli ch’in tschientaner il stgazi dals Franzos. Fiac turna Crispin puspè nà da la senda. Il bel stgazi dals Franzos! Ed uschè damanaivel! Ad avair savì...

Ma insumma: La fortuna è sin via. Tgi la piglia e tgi passa speravia.

Ina serp-verm donnegiusa

Ils bains da Pütschai, Ruinatscha, Terza ed insaquants da Craistas possedan ensemen in’alp che vegn numnada l’Alp Terza. Quella giascha gist sur quests bains, damanaivel al cunfin austriac u oz talian, tant ch’ils craps da cunfin valan gist er sco terms tranter l’Alp Terza e l’Alp da Tuer. E sch’ins passa si dal fil dal cunfin che sa tira lung ina costa si, arrivan ins nunspetgadamain sin ina bella blaisa cun erva spessa e savurusa: i para be in prà cultivà. Al pe da questa blaisa è ina gonda stgira tut circundada cun grippa e crappa. Là èn da chasa las muntanellas che vegnan savens persequitadas da chatschaders svizzers. Ils Austriacs als avevan gia smanatschà tantas giadas cun praschun sch’els na smettian betg quest fraud. Ma adina da nov ristgavan ils Svizzers da passar da tschella vart dal cunfin via per tschertgar butin. L’erva da questa blaisa savurusa dastga vegnir magliada da las scossas da Tuer.

Ma igl ha dà in temp ch’ils da Tuer avessan bunamain stuì smetter da pascular quest conturn: il muvel vegniva malsanitsch e piriva senza ch’ins avess savì pertge. E cur ch’els laschavan controllar ils animals dal veterinari, constatava quel ch’els eran tissientads. Quai capitava adina al medem lieu, sin ina plazza nua ch’ins chatta anc oz plunas d’ossa dals animals che vegnivan sepulids là. Singular: ils pasters n’avevan mai vis ina vipra u ina serp. E tuttina, il donn creschiva ad in crescher, tant ch’ils pasters han stuì smetter da pascular là lur muvel.

In di d’atun è passà in chatschader da Müstair si vers la blaisa, tschertgond là – sco auters onns – ses butin. El ha prendì il trutg sut l’Alp Terza. Apaina arrivà sin il spitg da cunfin, ha el udì las muntanellas che tschivlavan. I stuevan esser bleras. «Oz è segir in di da buna preda», ha el pensà ed ha cuntinuà ses viadi. Il trutg al ha manà sut la gonda stgira vi. El ha fatg ina pausa avant che muntar si dal stip. Per traversar la gonda ha el prendì il trutg dal muvel. Quel era crappus e malguliv, tant ch’il chatschader ha stuì far bain attenziun nua ch’el mettia il pe.

Arrivà gist amez la gonda, ha el udì in schuschuri sul. Spaventà ha el guardà da tut las varts. Qua al dat en egl ina serp-verm sin ina platta – gist pronta per al siglir a dies. Plain anguscha è el siglì in per pass enavos ed è mitschà. Davos in mut è el finalmain sa zuppà ed ha guardà enavos, sch’el vegnia anc persequità. Davent da ses post elevà ha el vis uss la platta, nua che la serp-verm sa chattava. El ha prendì en maun il spievel. Ma cumbain ch’el era ussa en ina distanza da 200 pass al pudeva el vesair er be ad egl. Ad el vegnivan las sgarschurs da l’aspect da questa bestga. Uss ha el prendì la flinta ed ha mirà. Er sche ses maun tremblava, ha el tutgà talmain bain che la serp-verm è crudada en trais tocs dasper la platta giu. Ils tocs sbattevan anc ina vaira pezza en l’erva. Al chatschader èsi vegnì da vomitar. El ha stuì sa volver. Ma avant che bandunar il lieu ha el anc dà in’egliada vers la serp-verm: ils tocs sa muventavan anc adina. Anc adina veseva el davant sai la bestga sco be avant: in chau gross, in ferm culiez, duas chommas pitschnas ed in corp lung da segir 6-8 pass che gieva sa struztgond. Tuttina ha il chatschader cuntinuà a tschertgar butin. Ma turnond vers saira è el sa pertgirà da passar la medema via.

Returnà en vischnanca ha el raquintà a l’in e l’auter ami da si’aventura. E la nova han ins purtà uschia fin ora Tuer. Là han els pudì constatar ch’il muvel era tut quests onns vegnì tissientà d’ina serp-verm. Al chatschader ch’als aveva levgià da quest turment han ils da Tuer vulì dar ina remuneraziun. Ma els al han tschertgà invanamain. Nagin n’ha vulì esser stà quel ch’ha surpassà il cunfin e ch’ha zappà sin terrain austriac.

Danovamain han ins chargià l’alp e da qua davent n’è gnanc in animal pli vegnì mulestà. Anc oz san ils da Tuer grà al chatschader svizzer. E la blaisa è libra per la chatscha a mintga chatschader da la Val.

La serp-verm dal Schnolzer

In um da Somvi a Müstair è ì ina giada a far laina sin il Trutg da las Cruschs. La saira è el sa mess en viadi per ir a chasa. Arrivà tar il Schnolzer, be sur la via da Taunterruinas, ha el udì andetgamain in grond fracass, sco sch’i giess in terribel vent. El ha guardà da la valletta si ed ha vis a vegnir da qua giu in grond verm, ubain ina serp-verm, encunter el. Spert sco la frizza ha el cumenzà a currer da quella valletta giu. Ma el udiva che la serp-verm al seguiva e vegniva adina pli datiers. Tuttenina è el dà giu per terra da la gronda prescha e da la tema ed è rudlà giaudora in toc. Sin quai ha el udì in sfratg sin in laresch. Cur che l’um è sa fermà n’era la serp-verm betg pli d’enturn.

Quel aveva vulì assaglir l’um or da pitschna distanza. Empè da quai era el dentant ì cun in tal sfratg cunter in laresch, ch’el era sa mazzà. La serp-verm n’ha l’um mai pli vis – ni viva, ni morta. Sin il laresch ha el però constatà in grond flatg, nua ch’igl era davent la scorsa.

Durant la stad è quest um ì anc pliras giadas da quellas varts a far laina. Ed el ha observà co ch’il laresch piriva pli e pli. Fin l’atun era el daventà setg.

La funtauna dal vin

L’Alp Urtiera a la spunda dal Munt Terza è oz proprietad da la vischnanca da Tuer. Pli baud appartegneva ella a la claustra da Müstair. In di eran ils famegls da la claustra da quell’alp occupads cun far laina. Qua han els vis a vegnir in char da vitgira cun vin dal Tirol en vers Müstair. Il di era chaud ed ils famegls pativan said. In dad els ha ditg: «Be che nus avessan in da quels butschins si qua tar nus.» L’auter ha respundì: «Quai pudain nus avair.» Enaquella ha el dà in tagl cun la sigir en in tschep ed or dal tagl è fluì cler vin cotschen. Cur ch’ils famegls han gì stizzà lur said, ha l’auter puspè tratg sia sigir or dal tschep ed il vin ha tschessà da fluir or dal tagl.

Entant avevan ils viturins là giu constatà ch’in butschin curriva. Tuttas emprovas d’al stuppar eran stadas invanas, uschè ditg ch’il famegl si là aveva la sigir en il tschep. Pir cur che quel ha prendì davent la sigir, ha il butschin tschessà da currer.

L’um da Tramen

In mat da Müstair pertgirava las chauras da sia vischnanca ensemen cun Jon-chavrer. Cun il latg d’ina chaura aveva el tratg si in agnè. E quest agnè al vegniva uss suenter nua ch’el gieva ed al restava damanaivel sco in chaunet.

In di avevan ils chavrers manà las chauras si vers Plaun Radond. Noss buobet aveva survegnì l’urden dal chavrer da restar a Tramen e da guardar che las ultimas chauras turnian. El è damai passà fin sper la funtauna da Tramen ed ha mangià là sia marenda. Suenter è el sa durmentà ed ha durmì ina pezza. Bainbaud ha dentant cumenzà l’agnè a pitgar cun ses pes davant sco ch’el vuless clamar il buob. Quel ha dentant tegnì il maun davant il chau sco per parar, senza avrir ils egls e guardar tge ch’i saja. L’agnè però n’ha betg chalà da pitgar. Qua è il buob stà si per al stuschar davent. Enaquella ha el vis in terribel coloss nair davant sai ed el n’ha betg savì sche quai saja in um u ina bestia.

Il buob ha dà in terribel sbratg d’anguscha ed è currì sco in nar, mez en pe, mez sa rudlond vers l’aua da Val Plazzöl. L’agnè al è seguì. Diversas giadas èn els rudlads sur crappuns ora. Mez morts èn els arrivads sin il trutg da Plaun Mas-chüra. Là è il mat sa fermà, ma n’ha vis nagin auter sper el che ses agnè. El è ì vers il plaun ed ha spetgà là fin saira ch’il chavrer turnia cun las chauras. Lura ha el raquintà quai ch’el aveva vis. Sinaquai ha ditg il chavrer: «Quai è stà l’um da Tramen!»

Visiun d’in uffant

Ina giada ha in um pover da la Val Müstair pertgirà il muvel sin l’alp. Sia dunna e ses mattet da set onns eran restads a chasa. La dunna lavurava sco schurnaliera. La chasa, nua ch’els stevan a fit, era fabritgada en maniera veglia cun in grond arvieut sut il tetg. Il mattet durmiva cun sia mamma en il medem letg.

Ina notg ha il mat dasdà sia mamma e l’ha ditg d’urar cun el. I saja vegnì in um cun vestgadira alva ed al haja ditg d’urar e da bandunar lura la chasa, perquai che quella crodia bainbaud en muschna.

La dunna ch’è sa svegliada da la meglra sien, ha pensà ch’il mat haja siemià u ch’el fantiseschia. Ella al ha cumandà da star quiet. Sinaquai è il mat puspè sa durmentà.

Ma suenter ina pezza ha il mat puspè dasdà sia mamma. Ch’il bel um alv haja puspè discurrì cun el ed al haja ditg ch’i saja uss temp da star si e da mitschar or da chasa, perquai che la chasa vegnia bainbaud a crudar en muschna.

La mamma è daventada malpazienta ed ha puspè cumandà al mat da taschair. Ed il mat è puspè sa durmentà.

Ma suenter ina pezza è il mat siglì or dal letg. El ha tratg sia mamma vi dal bratsch ed ha rugà instantamain da far svelt. L’um alv haja discurrì en da fanestra ed haja ditg ch’i saja uss ur’e temp da mitschar.

Sinaquai è la mamma stada si ed ha vulì sa trair en. Ma il mat l’ha tratg perseverantamain vi dal bratsch ed ha insistì che uss na saja betg pli temp per quai, al haja ditg l’um alv.

La mamma ha fatg per cumond. Ella ha prendì sia vestgadira sut bratsch ed uschia èn tuts dus currids da stgala giu ed or da porta.

Ma apaina ch’els eran or da porta, è l’arvieut dà ensemen ed ha sfratgà cumplettamain ils plauns e las stanzas da la chasa veglia.

L’art alv

En la Val Müstair era la glieud vi dal far fain. Nagliur in nivel ch’avess smanatschà plievgia. Da buna veglia faschevan tuts diever da la bell’aura. Il fain era gia pront per vegnir chargià. Qua è tuttenina vegnida ina nivletta alva sco la naiv ed è sa platgada sin il fain d’in pur. Ed or da la nivletta è sa furmà in turnigl ch’ha suflà il fain en tut las direcziuns.

La buna glieud n’era betg buna da sa declerar quest fenomen. Ma in Tirolais ch’era engaschà tar quel pur ha ditg: «Quels duain be vegnir anc ina giada.» L’entir suentermezdi eran els fatschentads da raschlar puspè a mantun il fain chatschà dapart. Ma gist cur ch’ils praders èn stads a fin, è vegnida puspè la nivla alva ed è sa platgada sin il fain. Qua ha il Tirolais prendì ses cuntè da giaglioffa ed al ha bittà en la nivla. Sinaquai è quella svelt s’auzada ed ha laschà uss en paus il fain.

Finì ses servetsch, è il Tirolais ì en l’Engiadina ed è arrivà in di tar in um en l’Engiadin’Ota. El al ha dumandà per lavur ed è entrà en sia chasa. En la stiva ha el vis ses cuntè da giaglioffa fitgà en in’aissa. L’emprim ha el pensà: Tascha! Ma las mirveglias n’al han betg laschà en paus ed el ha pensà: Dumandar poss jau bain!

Discurrind ensemen ha el lura er menziunà il cuntè da giaglioffa ch’è fitgà là en l’aissa. «Quel ha bittà in striun smaladì envers mia dunna. La stad passada è ella stada en la Val Müstair per emprender ‹l’art alv›. Cur ch’ella è returnada aveva ella quest cuntè en il corp. Ma per quel che tschertga ses cuntè ed al dumonda enavos hai jau er insatge.» El è ì al buffet ed ha mussà al Tirolais ina pistola chargiada. «Bun ch’il cuntè na tutga betg a Vus!» Sinaquai ha il Tirolais laschà ses cuntè da giaglioffa nua ch’el era.

Ina giuvnetta disgraziada

I vegn raquintà che da temp vegl sa chattavan en noss munts e guauds lufs che chaschunavan bleras giadas gronds donns a las scossas da nursas e da chauras. Savens mazzavan quels plunas da muvel. Els na magliavan betg l’animal entir, mabain tschitschavan be or il sang. Cunzunt sch’els vegnivan en trieps pli gronds, mazzavan ils lufs numerus dad els. Ils povers animals parevan sco sch’els fissan mazzads d’in batger. Envierns grevs cun navaglias e fradaglias vegnivan ils lufs er giu dasper ils vitgs e persequitavan schizunt la glieud.

Sco quai ch’igl era isanza pli baud, vegnivan las giuvnas las sairas dal temp d’enviern en cumpagnia al plaz da filar. Ina giada è capità la sequenta disgrazia:

Las giuvnas da Somvi a Müstair eran medemamain sa radunadas al plaz da filar. Sco adina sesevan ellas ina saira da gronda fradaglia en lur stiva ed eran fitg allegras. Ellas chantavan, rievan e faschevan spass. Ina da las giuvnas ha lura ditg: «Oz hai jau ina said naira. I fiss bun dad ir per in pau aua frestga.» La pli veglia d’ellas ha cumandà ad ina giuvnetta da prender ina cria e dad ir al bigl per aua. Il bigl sa chattava be pauc sur las chasas. La povra giuvnetta ha fatg per cumond. Ella ha prendì la cria ed è ida senza far rugar. Ella era fitg curaschusa. Las autras giuvnas han entant chantà ina chanzun. Finida la chanzun avess la giuvnetta stuì esser da return, ma ella n’è betg vegnida. Las autras han spetgà anc in pau, ma la giuvna n’è betg cumparida. Ellas han cumenzà a far quitads ed a sa dumandar; nua che la giuvnetta pudess esser. Ina ha manegià ch’ella saja bain ida a chasa. Ed in’autra ch’ella haja forsa inscuntrà in mat e discurria uss in pau cun quel.

Entant è passà ina buna pezza, ma la giuvna n’è betg vegnida d’enturn. Ina giuvna pli veglia ha lura ditg: «Be ch’il luf na l’haja betg maglià!» «Anguscha!», han ditg las autras, «quai pudess anc esser vaira». En plaina prescha han ellas prendì lur laternas ed èn idas a tschertgar. L’emprim èn ellas idas tar il bigl ed han clamà, ma nagin n’ha dà resposta. Suenter èn ellas curridas tar la chasa da la giuvnetta, ma er là n’era ella betg. Ellas han raquintà a ses confamigliars quai ch’era capità. La mamma ha ditg dalunga: «Anguscha! Il luf l’ha maglià!» Ed ella ha cumenzà a cridar dad aut. Il bab ed il frar da la giuvna èn immediat ids a la tschertgar cun laternas. Ma els n’han betg chattà la giuvnetta. Be in toc vestgadira han els purtà a chasa. E quai era propi in toc da la vestgadira da la giuvnetta. L’entira famiglia era desperada e n’è betg ida a durmir quella notg. Er sias camaratas eran consternadas e tristas perquai ch’igl era tant sco cumprovà che la giuvna era magliada dal luf.

Il proxim di a bun ura èn ids tuts vers il bigl per tschertgar la povra giuvnetta. Pir memia ch’il luf l’aveva maglià! Ins veseva en la naiv las passidas dal luf ch’era vegnì giu da Pravender vers il bigl e co che la giuvnetta era sa defendida. La cria sper il bigl en la naiv era anc entira. Da la povra giuvnetta n’han ins chattà nagut auter che tocs da la vestgadira ed in pau sang. Il luf l’aveva purtà davent. Ma nagin n’ha chattà or nua, siond ch’igl era gia en blers lieus terren.

Il spiert da l’Aual Sura

Tgi che va tard la saira tras la Val Müstair na dastga en mintga cas betg givlar, cur ch’el vegn en ils conturns da l’Aual Sura. Da notg na van ils indigens betg gugent questa via, u els la percurran almain musch muschet. Ma sche insatgi che na sa da nagut cumenza a givlar, lura survegn el dalunga resposta, però da dalunsch. Givla el per ina segunda giada, para la vusch ch’al respunda d’esser tut damanaivla. Sch’el givla dentant anc ina terza giada, na survegn el nagina resposta. Per la paja ha el tuttenina in grond pais sin la goba ch’el n’è betg bun da bittar giu: in monster, l’um da l’Aual Sura. E la persuna al sto purtar amunt fin tar il lieu ch’ha num ‹Aual Sura›, dal qual er il spiert ha ses num. Là svanescha el tuttenina.

Visavi l’Aual Sura appara in auter spiert sco chaputschin cun egls cotschen fieu. Ma el segua be ils viandants, pass per pass senza siglir sin la goba. Pezzas svanescha el, lura vegn el puspè e va uschia enturn en ils conturns da Sta. Maria e Müstair.

La dunna da l’Alp Sprella

L’alp dadora da Müstair vegn er numnada Alp Sprella. Quest num deriva d’ina dunna ch’ins veseva savens sut l’alp tar ina funtauna, che vegn numnada er ella: funtauna da la Sprella. En quest conturn han vis ils pasters da temp vegl savens ina dunna. Quella era er en la pli gronda fradur a mongias-chamischa e n’aveva nagut sin il chau.

Ina saira ha il signun cumandà al trosser dad ir tar la funtauna per aua frestga. Il trosser ha obedì ed è ì giu. Siond bella glina plaina e fitg cler, n’è el gnanc vegnì sin l’idea d’avair tema. El ha emplenì las sadellas cun aua ed è sa fermà anc in pau per mangiar carschun che creschiva sper l’aua en abundanza. Cur ch’el ha finalmain vulì ir, ha el auzà il chau ed è stà surprais da vesair dasper el ina dunna che seseva giu sper sias chantas ch’el vuleva gist prender. Cun gronda tema ha el prendì las sadellas cun aua ed è passà svelt si vers la tegia.

El ha raquintà il cas al signun ch’era gia in um pli vegl. Quel è sa mess a rir ed ha dumandà sch’el n’haja mai udì a raquintar da la Sprella? Il trosser ha ditg da na. Sinaquai ha il signun raquintà da pliras giadas ch’ins aveva vis la dunna da la Sprella.

In di avant circa 10 onns, ha el cuntinuà a raquintar, sesevan nus sper la tagliola. Quai eran il pur, il trosser, il paster ed jau. Las vatgas eran giu per l’era e giudevan las flurs da San Giacum. Andetgamain ha ditg il paster: «Guardai, là vidvart l’aua passa ina dunna si per la zundra. Quella è narra dad ir da là si.» Nus tuts avain guardà e propi: quai era vair. Nus avain ditg in a l’auter che quella haja franc pers la via ed avain cumenzà a clamar. Ma ella è ida vinavant senza dar bada. Ella è arrivada si sper quel grip nair dadens la Pala gronda e nus na l’avain betg pli vis. Ina gronda pezza avain nus anc guardà, ma ella n’ans è betg pli vegnida avant ils egls. Jau ma met avant che quai era la dunna da la Sprella. A viandants e pasters ha ella tschivlà e givlà per las ureglias en, e quai per il solit cur ch’i midava l’aura.

Il term da fieu

In’istorgia singulara vegn raquintada dal cunfin vers l’Italia. Betg lunsch davent da la Val del Gallo sa chatta in guaud talian sin territori svizzer ed in guaud svizzer vidvart il cunfin. Là èsi in terribel battibugl cun ils terms. Be las guardias da cunfin san co ch’i stat. Ed er tranter ils terms sezs è quai suspectus. Da notg cumenzan quels a chaminar ed ad ir enturn sco cobolds da fieu en crusch ed en travers tras il guaud.

Tar l’emprim radi da la damaun dentant sa bittan els giu gist là, nua ch’els èn. Chapibel ch’igl è in tal dischurden tranter ils terms en quella cuntrada.

Il spiert da terms da l’Alp Buffalora

En il 18avel tschientaner duai la vischnanca da Zernez esser sa patrunada en maniera fitg dubiusa da la bella Alp Buffalora da la vischnanca da Tschierv. Cun fixar il nov cunfin tranter las duas vischnancas sto in um da Zernez che vegniva a chaval avair empruvà da tementar ils da Tschierv.

Quels na vulevan betg laschar valair l’affar e na vulevan betg acceptar ils terms, enfin ch’il chavalier (pli probabel il patrun dal chastè da Zernez sez u insatgi da l’autoritad communala) als ha mussà il document cun sigil che cumprovava ch’il cunfin cumpigliava er anc l’Alp Buffalora da la vart da Zernez. Uschia era la chaussa decisa e quels da Tschierv per in’alp pli povers.

Ma mintga malgiustia dumonda penetienza tut tenor l’impurtanza dal delict. Perquai sto uss quel chavalier sa palentar. Ina giada va el trist tras ils guauds, in’autra giada galoppa el andetgamain natiers. Ma el va adina lung il nov cunfin. En il maun sanester tegna el pergiamina e sigil, il maun dretg ha el auzà per prestar sarament. Uschia va el vi e nà sur l’alp cun ses chaval alv, adina ad urlond e sbragind.

Surtut cur ch’i mida l’aura, vesan ils pasters savens quest ‹chavaltgader da Buffalora›. Quel sa mussa schizunt er anc en las alps da Scuol, surtut l’Alp Schombrina. Ma er vi da quels da Zernez è sa vinditgà l’embrugliament. Els na pon betg trair in niz or dal terren. Tar ils bovs che pasculeschan a Buffalora prorumpan adina puspè malsognas. Ma en realitad èn vairamain las ervas da quest’alp bler memia fermas per il muvel da Zernez che alpegia là.

La spelunca d’assassins a Stabelchod

Sin la bell’alp da Stabelchod al Pass dal Fuorn s’extendan bellischems prads da muntogna. Il viandant che va da Zernez vers la Val Müstair remartga là sin ina collina ina muschna veglia. Da quella vegn raquintà il sequent:

En temps vegls steva là in’ustaria, lunsch enturn l’unic albiert per ils viandants sur il pass. Tants viandants stanchels ch’avevan bramà paus e recreaziun, han serrà qua lur egls per adina. Blers viandants èn simplamain svanids che nagin n’ha savì nua. Nagin na pensava che gist l’ustier pudess esser l’assassin da tants umans e perquai ha el pudì pratitgar senza disturbi ses mastergn crudel. Tant l’ustaria sezza sco er il guaud daspera eran lieus da mazzaments sgarschaivels.

Ina giada èn vegnids tschintg povers taglialaina en quest’ustaria. Cur ch’els han gì pajà lur quint, èn els puspè sa mess sin via. L’ustier als ha accumpagnà enfin il guaud daspera. Là ha el dà in segn. Sin quel èn vegnids var dudesch da ses assassins or dal chagliom. Els avevan terriblas fatschas selvadias. Cun lur maneras plain sang èn els siglids a dies als taglialainas ed als han mazzacrà. Ma els han butinà be pauca munaida. Er quest murdraretsch è ditg restà secret.

Ma in bel di è l’ustaria arsa giu. L’ustier è vegnì or da senn. El ha confessà tut ses crims. Enfin sia mort veseva el adina davant sai las victimas sanguinusas da quels ch’el aveva mazzà. Er suenter la mort n’ha el betg chattà paus. Sco chaun da fieu, circumdà cun flommas e vapur da zulper, sa palentava el anc en las ruinas da sia chasa. Vers mesanotg curriva el enturn ed urlava sgarschaivlamain. Ins vesa anc adina nua che quest’ustaria steva. Ma quels che passan là da notg tschiffan la sgarschur e fan prescha da bandunar quest lieu disfamà.

L’ustier sul dal Pass dal Fuorn

Tranter Zernez e Tschierv sa chatta in’ustaria veglia che sto esser stada là gia dapi plirs tschientaners. Da temps vegls steva en quest’ustaria in ustier ranver senza scrupels. Surtut falsifitgava e schlunganava quel il vin. Tut ses successurs han vis quel chastravin ed han observà co ch’el purtava aua en il tschaler. Quella svidava el en in butschin vid che na pudeva però mai vegnir emplenì, perquai che tut era be illusiun.

Ma ins udiva er a spluntar, notgs a la lunga, sco sch’el vuless sa persvader dal livel da la bavronda. Ins veseva el a sa schluitar d’in butschin a l’auter, ad avrir ils cucuns ed a spluntar puspè. Lura ramplunava el cun canera e blastemmond ad auta vusch da stgala si. Cun ses chalzers da lain fascheva el ina canera infernala. El vegniva en stiva, guardava enturn per far tschiffar tema, gieva tar l’ura e la tirava si regularmain. Sch’el era occupà en il tschaler, purtava el in scussal ed era en mongias-chamischa. Per entrar en stiva era el dentant vestgì en ina chamischa da notg lunga e purtava ina chapitscha da notg alva sin ses chau sbariffà. L'ustier appareva talmain savens e cun sia canera e sias visitas en stiva era el adina ina paina per ils ustiers e per ils giasts. Ed el na sa laschava stgatschar da nagut, enfin che l’enconuschent e ferm chatschader d’urs, Simi Gruber ha laschà remplazzar tut ils ischs vegls da la chasa. Quai n’ha betg plaschì al ramplunader seccant e dapi quella giada è el svanì e mai pli apparì.

Indicaziuns bibliograficas

Trad. Ditgas e legendas da la Val Müstair. Tenor: Hans-Peter Schreich. Ulteriuras ditgas e legendas da la Val Müstair. Valchava 2013. Tut ils dretgs d’autur(a) / chasa editura resalvads. Ediziun epub: www.chattà.ch (2018).